Nous Hugues, cuens de Vianne et sires de Paigney, faisons savoir à touz... que nous avons vendu à noble baron Jehan, conte de Bourgoigne et signour de Salins, nostre signour, cenz livrées de terre, lesquies il nous devoit asseoir à l’esgart de quatre chevaliers, pour les covenances qui furent entre ledit conte Jehan et le conte Guillame de Vienne, nostre oncle, de Pymont et de L’Estoille et dou Pin, pour douze cenz livres d’estevenens, pour le paiement desqueles y nous quite une chadiere ou puiz de Laon-le-Saunier, pour siex cenz livres, laquel chaudiere Estevenins li Fevres avoit en gage de nous pour huit cenz livres d’estevenens, si come il disoit; et les autres six cenz livres devons nos panre ou pouiz de Salins en sel, per ansi con li autre marcheant l’acheteront. Et devons comencier à panre ou mois de Pasques pruchainement passées; et devons estre paiez doudiz sel à la mi ost pruchainement à venir, et devons faire porter ledit sel à Dole ou plus loing que Dole par devers nostre terre. Ce fut fait l’an de l’incarnacion Nostre Signour qui corroit par mil doux cenz cinquante et nuef, le diemanche prochain après feste saint Marc evangeliste.